Scandal astăzi în magazinul Infomanu Motru. Un angajat al unității a fost agresat în incinta magazinului de produse electrice și electrocasnice de către Dan Matei, președintele PNL Motru, care locuiește deasupra magazinului. Victima a făcut plângere la poliție, în cauză fiind deschis un dosar penal.
Se pare că salariatul Iupceanu i-a adus la cunoștința lui Dan Matei că, în mai multe rânduri, ar fi inundat unitatea comercială de la parter, fapt care a dus la deteriorarea produselor aflate la vânzare și a spațiului renovat recent. Omul spune că a făcut asta în mod civilizat, dar s-a lovit de furia lui Dan Matei, lider al PNL Motru și angajat la sediul executiv al CE Oltenia.
Frustrat de faptul că salariatul și-a permis să îi atragă atenția, liberalul șef s-a comportat execrabil la adresa salariatului, potrivit acestuia din urmă.
Comunitatea recunoaște stilul agresiv al lui Dan Matei, deoarece cu un an în urmă, pe numărul de urgență 112, au fost sesizate acte de violență făcute tot de către Dan Matei.
Angajatul a sesizat, azi, poliția pentru cele întâmplate. A depus și filmările de pe camerele de luat vederi ale unității în care se vede agresiunea.